

PROJEKTS uz 16.01.2024.

vēlamais datums izskatīšanai: domē: 17.01.2024.

sagatavotājs, ziņotājs: Inga Pērkone

LĒMUMS

Ādažos, Ādažu novadā

2024. gada 16. janvārī **Nr.**«DOKREGNUMURS»

**Par grozījumiem Ādažu novada pašvaldības domes 2023. gada 26. oktobra lēmumā Nr. 415 “Par pašvaldības nekustamo īpašumu** **atsavināšanu “Elīzes iela 1”, “Elīzes iela 3” un “Lindas iela 1”, Kadaga”**

Saskaņā ar Ādažu novada pašvaldības 26.10.2023. lēmumu Nr. 415 “Par pašvaldības nekustamo īpašumu atsavināšanu “Elīzes iela 1”, “Elīzes iela 3” un “Lindas iela 1”, Kadaga” (turpmāk – Lēmums), visi minētie īpašumi tika nodoti atsavināšanai kā lietu kopība.

Pašvaldības mantas iznomāšanas un atsavināšanas komisija 2024. gada 12. janvārī apstiprināja izsoles noteikumus un plānoja izsludināt izsoli 18. janvārī.

Lēmuma pielikumā “Turpmākās izmantošanas nosacījumi un atsavināšanas tiesību aprobežojumi (Noteikumi) nekustamo īpašumu “Elīzas ielā 1”, “Elīzes iela 3” un “Lindas iela 1” atsavināšanai” netika paredzēts būtisks nosacījums par to, ka pašvaldība ar Objekta nosolītāju slēgs pilnvarojuma līgumu (termiņš – 50 gadi), ar kuru attīstītājam tiks uzticēts sniegt vispārējas tautsaimnieciskas nozīmes pakalpojumu.

Izvērtējot izsoles interesentu komentārus par izsoles nosacījumiem, tika secināts, ka:

1. izsoles nosacījumos ir kļūdaini norādīta kopējā atsavināšanai nodotā zemes platība;
2. paredzētas pārmērīgas finansiālās garantijas gadījumā, ja netiek izpildīti visi būvdarbu uzsākšanas nosacījumi (pircējam netiek atgriezts depozīts 50 000 *euro* vērtībā, kā arī ir pienākums nekavējoties pārdot pašvaldībai Objektu par pirkuma maksu, kas vienāda ar 50 % no pirkuma maksas, kuru pircējs samaksā pašvaldībai par Objekta iegādi ne vēlāk divu nedēļu laikā no izsoles noslēguma un paziņojuma saņemšanas dienas);
3. ņemot vērā spēkā esošo detālplānojumu un apbūves noteikumus, uz vienu dzīvokli jānodrošina 2 stāvvietas, zaļajai teritorijai jāsastāda 40 % un atbilstoši Noteikumu nosacījumiem, jābūt vismaz 60 dzīvokļiem (tātad, 120 stāvvietām). Uzņēmējs norāda, ka būvatļauju norādītajā teritorijā neizdosies saņemt.

Pamatojoties uz Pašvaldību likuma 73. panta ceturto daļu, 10. panta pirmās daļas 16. punktu, Publiskas personas mantas atsavināšanas likuma 1. panta 4. punktu, 3. panta pirmās daļas 1. punktu un otro daļu, 4. panta pirmo un otro daļu, 5. panta pirmo un piekto daļu, 8. panta septīto daļu, 9. panta otro daļu, 10. panta pirmo daļu un 36. panta otro daļu, Publiskas personas finanšu līdzekļu un mantas izšķērdēšanas novēršanas likuma 3. panta 2. punktu, MK 14.07.2022. noteikumu Nr. 459 “Noteikumi par atbalstu dzīvojamo īres māju būvniecībai Eiropas Savienības Atveseļošanas un noturības mehānisma plāna 3.1. reformu un investīciju virziena “Reģionālā politika” 3.1.1.4.i. investīcijas “Finansēšanas fonda izveide zemas īres mājokļu būvniecībai” ietvaros” 43. un 58.2. punktam, Ādažu novada pašvaldības dome

**NOLEMJ:**

Izdarīt grozījumus Ādažu novada pašvaldības domes 2023. gada 26. oktobra lēmumā Nr. 415 “Par pašvaldības nekustamo īpašumu atsavināšanu “Elīzes iela 1”, “Elīzes iela 3” un “Lindas iela 1”, Kadaga” un izteikt pielikuma “Turpmākās izmantošanas nosacījumi un atsavināšanas tiesību aprobežojumi (Noteikumi) nekustamo īpašumu “Elīzas ielā 1”, “Elīzes iela 3” un “Lindas iela 1” atsavināšanai”:

1. Izteikt 2. punktu šādā jaunā redakcijā:

“2. Mērķis: noteikt pircēju, kurš apņemas uzbūvēt zemas īres maksas mājokļus un sniegt vispārējas tautsaimnieciskas nozīmes pakalpojumu (turpmāk – Projekts) atbilstoši Eiropas Savienības Atveseļošanas un noturības plāna 3.1. reformu un investīciju virziena “Reģionālā politika” 3.1.1.4.i. investīcijai “Finansēšanas fonda izveide zemas īres mājokļu būvniecībai” ar mērķi veicināt būvniecības standartiem un energoefektivitātes prasībām atbilstošu zemas īres maksas mājokļu pieejamību mājsaimniecībām, kas nevar atļauties mājokli uz tirgus nosacījumiem un izpildīt Noteikumu 3. punktā noteiktos Zemesgabalu izmantošanas nosacījumus.

Ar izsoles uzvarētāju Pašvaldība slēgs pilnvarojuma līgumu (termiņš – 50 gadi) par vispārējas tautsaimnieciskas nozīmes pakalpojuma sniegšanu.”.

1. Izteikt 3. punktu šādā jaunā redakcijā:

“3. Zemesgabalu izmantošanas nosacījumu un atsavināšanas tiesību aprobežojumi (Noteikumi):

3.1. Zemesgabali izsoles uzvarētājam (turpmāk – Pircējs) tiek atsavināti ar turpmākās izmantošanas nosacījumiem zemas īres maksas mājokļu būvniecībai šādos termiņos:

3.1.1. ne vēlāk kā 4 (četrus) mēnešus pēc pilnvarojuma līguma slēgšanas ar Pašvaldību Pircējam jāiesniedz pieteikums akciju sabiedrības “Attīstības finanšu institūcijā Altum” (turpmāk – sabiedrība “Altum”) zemas īres maksas mājokļu būvniecības programmas īstenošanai un jāsaņem lēmums par aizdevuma piešķiršanu Projekta realizācijai;

3.1.2. ne vēlāk kā 12 (divpadsmit) mēnešu laikā pēc sabiedrības “Altum” lēmuma saņemšanas uz Pircēja vārda ir jāsaņem Ādažu novada Būvvaldes apstiprinājums par projektēšanas nosacījumu izpildi līdz 60 dzīvokļu dzīvojamai ēkai (vai vairākām ēkām) (turpmāk – Objekts), t.sk., viena dzīvokļa platība ir vidēji 52,125 m2;

3.1.3. ne vēlāk kā 4 (četru) mēnešu laikā pēc Objekta projektēšanas nosacījumu izpildes apstiprināšanas ir jāuzsāk Objekta būvniecības darbi atbilstoši Būvatļaujai un spēkā esošo normatīvo aktu prasībām;

3.2. gadījumā, ja netiek izpildīts kāds no Noteikumu 3.1.2. un 3.1.3. punkta nosacījumiem, stājas spēkā  Pašvaldībai pielīgtās Zemesgabalu atpakaļpirkuma tiesības, kur Pircējam ir pienākums nekavējoties pārdot Pašvaldībai Zemesgabalu par pirkuma maksu, kas vienāda ar 50% (piecdesmit procentiem) no pirkuma maksas, kuru Pircējs samaksāja Pašvaldībai par Zemesgabalu iegādi;

3.3. gadījumā, ja netiek izpildīts Noteikumu 3.1.1. apakšpunkta nosacījums vai termiņā netiek samaksāta visa pirkuma summa, Pircējs zaudē iemaksāto nodrošinājumu, kuru Pašvaldība ir tiesīga paturēt kā līgumsodu par Pircēja saistību neizpildi;

3.4. Pircējam, kurš nav saņēmis pozitīvu Altum lēmumu no viņa neatkarīgu apstākļu dēļ, pašvaldība atmaksā saņemto nodrošinājumu;

3.5. Pircējam dalībniekam samaksa par pirkumu jāieskaita pašvaldības kredītiestādes kontā 2 (divu) nedēļu laikā no pozitīva Altum lēmuma saņemšanas dienas.”.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

APN, NĪN, IDR – @

I.Pērkone, 27336847